33.		Uplatnenie nároku na náhradu škody (§ 49, § 50 a § 70 ZoP)
Mária Matúšková
Jánošíková ul. č. 3427/67, 010 01 Žilina
Okresný úrad 
Odbor všeobecnej vnútornej správy
Ul. A. Hlinku č. 58
010 01 Žilina
Žilina dňa 24. 4. 2023
Vec:	Uplatnenie náhrady škody v konaní o priestupku
V priestupkovej veci vedenej na Okresnom úrade, odbore všeobecnej vnútornej správy pod č. A/2023/007654/OÚ OVVS/1 proti Imrichovi Potočnému, bytom, Ul. Pod sadom č. 2341/76, 010 04 Žilina, za priestupok proti občianskemu spolunažívaniu podľa § 49 ods. 1 písm. b) a § 50 zákona č. 372/1990 Zb. o priestupkoch v znení neskorších predpisov, ktorého sa mal dopustiť obvinený Imrich Potočný tým, že ma dňa 5. 4. 2023 napadol na ulici Veľká Okružná v Žiline, pričom mi spôsobil drobné ublíženie na zdraví, si uplatňujem náhradu škody. Obvinený ma zhodil na zem, snažil sa mi vytrhnúť z ruky kabelku a keďže som ju pevne držala, kabelka sa poškodila tak, že nie je možné ju opraviť. Zničením kabelky mi vznikla škoda 86,31 €. Doklad o cene kabelky dokladám. Bola zakúpená dňa 5. 11. 2022 v cene 106,22 €, z tejto ceny odpočítavam za opotrebovanie 19,92 €.
Na základe uvedeného žiadam správny orgán, aby v prípade, že Imrich Potočný bude uznaný vinným za priestupok spáchaný podľa § 49 ods. 1 písm. b) zákona č. 372/1990 Zb. o priestupkoch v znení neskorších predpisov a do doby rozhodnutia mi škodu neuhradí, rozhodol o náhrade škody v konaní o priestupku.
Ing. Mária Matúšková
Príloha:
–	Doklad o cene kabelky z 5. 11. 2022
Poznámka
Cieľom konania o priestupku je spoľahlivé zistenie priestupku, zistenie osoby, ktorá ho spáchala, uloženie primeranej sankcie za spáchanie priestupku, prípadne uloženie ochranného opatrenia.
Zákon o priestupkoch však pripúšťa, aby sa v rámci priestupkového konania vysporiadala aj prípadná škoda, ktorá spáchaním priestupku vznikla. Prichádza do úvahy iba náhrada majetkovej škody, ktorú možno vyjadriť peniazmi. Súčasťou náhrady škody nie je nemajetková ujma. Škodou je potrebné rozumieť zmenšenie majetku poškodeného, prípadne náklady potrebné na to, aby sa dosiahol predchádzajúci stav.
Zo znenia § 70 ods. 1 zákona o priestupkoch vyplýva, že škoda musí byť v priestupkovom konaní uplatnená osobou, ktorej bola spôsobená, aby mohla byť prerokovávaná v priestupkovom konaní. Škoda musí byť uplatnená u toho správneho orgánu, ktorý priestupok prerokováva, prípadne u toho, kto vykonáva objasňovanie priestupku.
O začatí priestupkového konania má správny orgán poškodeného upovedomiť, ak o ňom vie. 
Táto povinnosť správnemu orgánu vyplýva z ust. § 18 ods. 3 zákona o správnom konaní. Podľa § 72 písm. b) zákona o priestupkoch je poškodený, ak ide o prerokovanie náhrady majetkovej škody spôsobenej priestupkom, účastníkom konania.
Správny orgán na obvineného pôsobí tak, aby škodu dobrovoľne uhradil, ak tak obvinený neurobí a škodu a jej výšku správny orgán spoľahlivo zistil, uloží správny orgán páchateľovi priestupku povinnosť škodu uhradiť, inak odkáže poškodeného s jeho nárokom na uplatnenie škody cestou súdu alebo iného príslušného orgánu.